Jhb-klinieke sonder elektrisiteit ná kabeldiefstalArgieffoto (Foto; DarkoStojanovic, Pixabay) Die Westbury-kliniek in Johannesburg is sonder elektrisiteit gelaat ná daar met die fasiliteit se hoofkragkabel gepeuter is, het die departement van gesondheid en maatskaplike ontwikkeling, Woensdag gesê. Die kliniek se bedryfsbestuurder het in ŉ verklaring gesê hy het Dinsdagmiddag ŉ onbekende man van die gebou sien weghardloop ná ŉ harde klapgeluid. Hy het ook rook uit dieselfde rigting as die knal opgemerk. “Die brandweer is as ŉ voorsorgmaatreël ontbied en die pasiënte is ontruim. Dit was ŉ verligting om te weet dat daar nie ŉ brand was nie en die rook was van drade wat gebrand het toe die kabels gesny is,” het die departement bygevoeg. As gevolg van skade aan die hoofkragkabel kon die kragopwekker, wat as rugsteun dien, nie aangeskakel word nie. Dienste by die kliniek is tydelik opgeskort en alle entstof is na ŉ nabygeleë kliniek gestuur om daar gestoor te word. City Power werk daaraan om die kragtoevoer na die kliniek te herstel. Protea South-kliniek in Soweto beleef ook kragonderbrekings weens inwoners in die gebied wat steeds onwettig aan die kragopwekker verbind. Mpho Phalatse, burgemeesterskomiteelid vir gesondheid en maatskaplike ontwikkeling, doen ŉ beroep op die gemeenskap om diegene, wat klinieke en staatsinstansies oor die stad heen teiken, se name bekend te maak. “Dit is kommerwekkend dat ons klinieke steeds deur misdadigers geteiken word. Ons kan nie bekostig om ons fasiliteite te sluit weens vandalisme nie,” het sy gesê. “Ek doen ŉ beroep op alle gemeenskappe om met ons saam te werk om ons fasiliteite te beskerm.”